Kragonderbrekings duur voortArgieffoto Kragonderbrekings duur Saterdag landswyd voort, het Eskom gesê. “Die beurtkrag het Saterdagoggend hervat soos beplan, en ons het fase 2 van beurtkrag betree,” het Andrew Etzinger, woordvoerder van Eskom, gesê. Die maatskappy het Vrydag ook landswyd beurtkrag toegepas. “Die kragnetwerk verkeer onder geweldige druk weens onvoorsiene tegniese probleme by kragstasies,” het Eskom Vrydag in ŉ verklaring gesê. Waterreserwes by die spitskragstasies wat water gebruik om krag mee op te wek en dieselreserwes wat die oopsiklusgasturbines moet aanvuur, het opgedroog. Beurtkragskedules is op Eskom se webwerf beskikbaar. ŉ Steenkoolsilo het vroeër vandeesmaand by die Majuba-kragstasie in Mpumalanga ineengestort wat tot grootskaalse kragonderbrekings gelei het. Die silo het meer as 10 000 ton steenkool gestoor en die steenkoolvoorraad na al ses eenhede by die kragstasie is hierdeur geraak. Die ondersoek duur voort. Lees alle vorige berigte oor beurtkrag op Maroela Media.